《寄题径山怀郎简侍郎》
宋代·张环

天地一洲渚，北平南欹危。
幽并深又厚，江浙清且奇。
武林颇英秀，川汇仍山卑。
应接殚天巧，类非人力为。
径山最佳处。有岩称玉芝。
居防俗士驾，地乃贤人宜。
郎公留名德，平时为羽仪。
引年归故里，不复衣朝衣。
留侯黄石心，白傅香山期。
结宇名胜外，日与尘事违。
泉石景物状，尽任诸贤诗。
伊予来东藩。滥持使者麾。
平生爱山水，弗惮命驾之。
当候秋风高，远造岩下扉。
濣濯缨上尘，散步松间綦。
未能继高躅，聊用慰所思。